În ședința de miercuri, 20 martie 2024, Biroul Electoral Central (BEC) a luat act de decizia Înaltei Curți de Casație și Justiție (ÎCCJ) privind completarea BEC cu reprezentantul Partidului Mișcarea Populară, Ruxandra-Daniela Mihai, respectiv de decizia ÎCCJ privind admiterea Protocolului de constituire a alianței electorale Alianța Dreapta Unită USR-PMP-Forța Dreptei. BEC a adoptat și o hotărâre care lămurește problema redactării listelor de susținători pentru cele două tipuri de alegeri (locale și europarlamentare).
Totodată, s-a stabilit că purtătorul de cuvânt al BEC este Marian Muhuleț, vicepreședinte AEP.
Astfel, în ședința din data de 20 martie, Biroul Electoral Central a adoptat următoarele hotărâri și decizii:
- Hotârâre privind adoptarea Regulamentului de organizare și funcționare a birourilor electorale constituite pentru alegerea membrilor din România în Parlamentul European din anul 2024 și pentru alegerea autorităților administrației publice locale din anul 2024
- Hotărâre privind datele la care se consideră împlinite termenele prevăzute de Ordonanța de urgență a Guvernului nr. 21/2024 privind unele măsuri pentru organizarea și desfășurarea alegerilor pentru membrii din România ai Parlamentului European din anul 2024 și a alegerilor pentru autoritățile administrației publice locale din anul 2024, de Legea nr. 33/2007 privind organizarea şi desfăşurarea alegerilor pentru Parlamentul European, republicată, cu modificările ulterioare și de Legea nr. 115/2015 pentru alegerea autorităţilor administraţiei publice locale, pentru modificarea Legii administraţiei publice locale nr. 215/2001, precum şi pentru modificarea şi completarea Legii nr. 393/2004 privind Statutul aleşilor locali, cu modificările și completările ulterioare, la alegerile din data de 9 iunie 2024
- Hotărâre privind aplicarea unitară a dispozițiilor art. 51 alin. (1) din Legea nr. 115/2015 pentru alegerea autorităţilor administraţiei publice locale, pentru modificarea Legii administraţiei publice locale nr. 215/2001, precum şi pentru modificarea şi completarea Legii nr. 393/2004 privind Statutul aleşilor locali, cu modificările şi completările ulterioare, și ale art. 8 din Ordonanţa de urgenţă nr. 21/2024 privind unele măsuri pentru organizarea şi desfăşurarea alegerilor pentru membrii din România în Parlamentul European din anul 2024 şi a alegerilor pentru autorităţile administraţiei publice locale din anul 2024
- Decizie de admitere a Protocolului de constituire a alianței electorale ALIANȚA ROMÂNIA PUTERNICĂ - PARTIDUL ROMÂNIA PUTERNICĂ (PRP) – PARTIDUL NAȚIONAL ȚĂRĂNESC CREȘTIN DEMOCRAT (PNȚCD)
Hotărârea referitoare la listele de susținători:
"Având în vedere necesitatea de a clarifica conformitatea listelor de susţinători care vor însoți propunerile de candidaturi la alegerile pentru autoritățile administraţiei publice locale și la alegerile pentru membrii din România în Parlamentul European din anul 2024 cu dispozițiilor art. 51 alin. (1) din Legea nr. 115/2015 pentru alegerea autorităţilor administraţiei publice locale, pentru modificarea Legii administraţiei publice locale nr. 215/2001, precum şi pentru modificarea şi completarea Legii nr. 393/2004 privind Statutul aleşilor locali, cu modificările şi completările ulterioare, și ale art. 8 din Ordonanţa de urgenţă nr. 21/2024 privind unele măsuri pentru organizarea şi desfăşurarea alegerilor pentru membrii din România în Parlamentul European din anul 2024 şi a alegerilor pentru autorităţile administraţiei publice locale din anul 2024,
Urmărind a nu genera obstacole nejustificate în exercitarea dreptului de a fi ales,
Constatând diferențe de formă între listele de susținători utilizate la cele două scrutine antereferite, astfel cum au fost adoptate prin Hotărârea Autorității Electorale Permanente nr. 1/2016 pentru aprobarea modelului listei susţinătorilor care va fi folosit la alegerile locale, cu modificările ulterioare, și prin Hotărârea Autorităţii Electorale Permanente nr. 2/2024 privind aprobarea modelului listei susţinătorilor care va fi folosit la alegerile pentru membrii din România în Parlamentul European din 9 iunie 2024,
Având în vedere art. 1 şi 37 din Ordonanța de urgență a Guvernului nr. 21/2024 privind unele măsuri pentru organizarea şi desfăşurarea alegerilor pentru membrii din România ai Parlamentului European din anul 2024 și a alegerilor pentru autorităţile administrației publice locale din anul 2024,
În temeiul art. 25 alin. (5) din Legea nr. 33/2007, republicată, cu modificările ulterioare și al art. 39 alin. (4) din Legea nr. 115/2015, cu modificările şi completările ulterioare,
BIROUL ELECTORAL CENTRAL HOTĂRĂŞTE:
Art. 1. La alegerile din data de 9 iunie 2024, listele de susţinători care însoţesc propunerile de candidaţi la alegerile pentru autoritățile administrației publice locale sunt considerate conforme cu prevederile legale, indiferent de fontul utilizat, ordinea şi dimensiunile coloanelor din respectivele tabele, sau de ordinea în care sunt înscrise numele și prenumele persoanei, dacă acestea conțin toate elementele obligatorii prevăzute de lege şi notele de subsol.
Art. 2. - La alegerile din data de 9 iunie 2024, listele de susţinători care însoţesc propunerile de candidaţi la alegerile pentru membrii din România ai Parlamentului European din anul 2024 sunt considerate conforme cu prevederile legale, indiferent de fontul utilizat, ordinea şi dimensiunile coloanelor din respectivele tabele, sau de ordinea în care sunt înscrise numele și prenumele persoanei, dacă acestea conțin toate elementele obligatorii prevăzute de lege și notele de subsol.